Aðstandendur Hunds í óskilum , fjölhæfu grínistarnir Hjörleifur Hjartarson og Eiríkur G. Stephensen , byrja nýju revíuna sína , Öldina okkar , á því að koma manni rækilega á óvart . Þeir flytja textann hans Kris Kristoffersonar , Help me make it through the night , undir fornu rímnalagi . Það reynist algerlega vandalaust að lifa kvöldið og nóttina af með þeim félögum á Nýja sviði Borgarleikhússins . Þeir fara á sínu sérstæða hundavaði yfir síðustu tvo áratugi í lífi þessarar þjóðar ( sem jafnframt er líftími Hunds í óskilum ) , hvert atriðið rekur annað í söng og leik og jafnvel dansi : stjórnmál ( bæði landsins og heimsins ) , skólamál , bankamál , bláa höndin . Kristnihátíðin á Þingvöllum árið 2000 fær sinn góða skammt , DO og Dóri og valdatími þeirra sömuleiðis , Jóhanna , Steingrímur og villikettirnir . Falun Gong og árásin á tvíburaturnana ; búsáhaldabyltingin og Hörður Torfason . Sum þessara atriða voru svo fyndin að ég fékk magakrampa . Ennþá skemmtilegri voru þó atriðin þar sem hagmælska höfundar fékk virkilega að njóta sín og Hjörleifur flutti ýmist í söng eða tali . Söngurinn um Indriða á Sandi sem stundaði vændi , stundum með hundum og kindum , á heimsmet í -nd - innrími . Söngurinn um konuna sem skipti um kyn tölu og fall átakanlega ljóðið um einmana , blanka bankamanninn sem endar á þessu áhrifamikla erindi : Minn hugur er snauður , hendurnar tómar og hjartað er bugað af sorg . Ég er útlánafulltrúinn ástvinalausi í erlendri milljónaborg . Mun margur íslenski milljónamæringurinn í útlegð , týndur sínu fólki , geta tekið undir þennan söng . Toppurinn var þó langa rímaða minningargreinin um Sigurlinna þar sem ég held að bróðurparturinn af íslenskum örnefnum hljóti að vera saman kominn , því Sigurlinni fór víða og snerti líf fólks frá hreint öllu landinu . Þvílíkur snilldarbragur ! Eins og eðlilegt er í svona revíu-yfirliti nær maður ekki öllu og ekki höfðar allt til allra en þeir Hjörleifur og Eiríkur eru miklir grínmeistarar og leikstjórinn Ágústa Skúladóttir hefur á þeim hæfilegan aga svo að úr verður dæmalaust góð skemmtun . Silja Aðalsteinsdóttir